Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 371

2. A kivitelezés során mindenki végzi a feladatát: információkat, menetrendet, cikkeket, képeket, videókat gyűjtenek az internetről, utánanéznek a környék helytörténeti és történelmi vonatkozásainak, jelenének, majd szelektálnak, a talált információk közül kiválasztják a számukra relevánsakat. Az adatok keresésénél a tanulók felhasználják az informatikából a 9. évfolyamon a közhasznú információforrások kezeléséről tanultakat. Előre meghatározott időnként beszámolnak egymásnak a végzett munkáról, az esetleges problémákról, nem várt eredményekről, esetleges tervmódosítási javaslatokról, lehetőségekről. Amikor már rendelkeznek a szükséges információkkal, megtervezik az utazást, a szállást, az étkezést, az esetleges múzeumlátogatást, gyárlátogatást, kirándulást és egyéb programokat időbeosztással és költségekkel. Eldöntik azt is, hogy milyen formában prezentálják tervüket a többiek számára (poszter, honlap, PowerPoint stb.), és elkészítik prezentációjukat.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes